Diari Oficial de la Generalitat Valenciana


Sumari del DOGV 9357, del 08-06-2022 (2022/5091)

RESOLUCIÓ de 26 de maig de 2022, del conseller de Sanitat Universal i Salut Pública, per la qual es creen i regulen, com a grups de treball, la Comissió Supradepartamental i els comités departamentals per al seguiment, avaluació i actualització de l'Estratègia de Diabetis de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9357

Data del DOGV
:   08-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/5091


Data del document
:   26-05-2022

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * malaltia
    * legislació
    * administració regional
    * política sanitària

RESOLUCIÓ de 26 de maig de 2022, del conseller de Sanitat Universal i Salut Pública, per la qual es creen i regulen, com a grups de treball, la Comissió Supradepartamental i els comités departamentals per al seguiment, avaluació i actualització de l'Estratègia de Diabetis de la Comunitat Valenciana. [2022/5091]  
Antecedents i fonaments de dret  
L'Estratègia de Diabetis està orientada cap a l'abordatge multidisciplinari, des de la perspectiva d'un model de malaltia crònica, en el qual l'organització assistencial s'estableix per a oferir continuïtat de cures, amb una visió global del problema i en el qual els esforços estan centrats en les persones, orientats a les seues necessitats en totes les etapes de la vida i del procés de la diabetis, des de la prevenció, la detecció precoç, el diagnòstic, el tractament i el seguiment.  
És fonamental compartir la visió dels problemes, necessitats i possibilitats des dels diferents col·lectius amb l'objectiu d'aconseguir l'abordatge integral. Per això, ha d'instaurar-se la coordinació entre tots els nivells d'actuació professional i amb les institucions públiques i socials, amb una perspectiva global per a aconseguir desenvolupar intervencions multidisciplinàries i intersectorials.  
A més, s'ha de garantir l'equitat com a valor i principi d'actuació, amb la finalitat de donar resposta a les necessitats assistencials de les persones amb diabetis o en risc de patir-la i que es troben en situació de vulnerabilitat.  
Tot això sense oblidar la necessitat d'innovar per a millorar la gestió de la malaltia i facilitar l'adherència als hàbits de vida saludables i al tractament.  
Amb la finalitat de crear i regular, com a grups de treball, la Comissió Supradepartamental i els comités departamentals per al seguiment, avaluació i actualització de l'Estratègia de Diabetis de la Comunitat Valenciana i en virtut de les competències que m'atribueix el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, modificat pel Decret 184/2020, de 13 de novembre, i el Decret 185/2020, de 16 de novembre, de 2020, del Consell, d'aprovació del Reglament orgànic i funcional de la Conselleria de Sanitat Universal i Salut Pública, desplegat per l'Ordre 3/2022, de 22 d'abril, de la Conselleria de Sanitat Universal i Salut Pública, resolc:  
  
  
Primer. Objecte  
La present resolució té per objecte:  
1. Crear, com a grups de treball, la Comissió Supradepartamental, d'ara en avant la Comissió, i els comités departamentals, d'ara en avant els comités, per a la implementació, el seguiment, avaluació i actualització de l'Estratègia de Diabetis a la Comunitat Valenciana, d'ara en avant l'Estratègia.  
2. Regular les funcions i composició de la Comissió i dels comités per al seguiment, avaluació i actualització de l'Estratègia.  
  
Segon. Coordinació  
La Comissió i els comités estaran coordinats per la conselleria amb competències en matèria de sanitat, a través de la direcció general amb competències en matèria d'assistència sanitària.  
La coordinació funcional interna del grup de treball que integra la Comissió es realitzarà per una persona designada per la persona titular de la direcció general amb competències en matèria d'assistència sanitària.  
La coordinació funcional interna dels grups de treball dels comités serà competència de la persona responsable de les unitats de diabetis dependents dels serveis d'endocrinologia de cada departament de salut.  
  
  
Tercer. Composició  
1. Els membres dels grups de treball que integren la Comissió i els comités seran designats per la persona titular de la conselleria amb competències en matèria de sanitat, a proposta de la persona titular de la direcció general amb competències en matèria d'assistència sanitària.  
2. Els membres seran designats per un període de dos anys, excepte aquells que ho siguen per raó del càrrec.  
3. La Comissió estarà integrada per:  
a) La persona coordinadora de l'Estratègia de Diabetis de la Comunitat Valenciana.  
b) La persona titular de la subdirecció general amb competències en matèria d'atenció primària o persona de la seua subdirecció en qui delegue, amb rang de cap de servei.  
c) La persona titular de la subdirecció general amb competències en matèria d'atenció hospitalària o persona de la seua subdirecció en qui delegue, amb rang de cap de servei.  
d) La persona titular de la subdirecció general amb competències en matèria de farmàcia i productes sanitaris o persona de la seua subdirecció en qui delegue, amb rang de cap de servei.  
e) La persona titular de la subdirecció general amb competències en matèria de promoció de la salut i prevenció o persona de la seua subdirecció en qui delegue, amb rang de cap de servei.  
f) Els membres que propose aquesta comissió, i siguen nomenats, per a aquelles situacions que ho requerisquen, en qualitat d'experts.  
4. Cada comité estarà integrat per:  
a) La persona titular de la direcció mèdica del departament de salut.  
  
b) La persona responsable en endocrinologia de la unitat de diabetis del departament de salut.  
c) Un professional d'infermeria amb funcions d'educació terapèutica en diabetis de la unitat de diabetis del departament de salut.  
d) Un professional de medicina, de la direcció mèdica d'atenció primària del departament, referent per a l'atenció a la diabetis.  
e) Un professional d'infermeria, de la direcció d'infermeria d'atenció primària del departament, referent per a l'atenció a la diabetis.  
  
f) Els professionals referents dels centres d'atenció primària per a l'atenció a la diabetis, un professional de medicina i un d'infermeria de cada centre de salut.  
g) Un professional de farmàcia d'atenció primària.  
h) Els membres que propose el dit comité, i siguen nomenats per a aquelles situacions que ho requerisquen, en qualitat d'experts.  
5. L'acceptació i participació com a membre dels grups de treball serà voluntària i no comportarà cap contraprestació.  
  
Quart. Funcionament  
El grup de treball que integra la Comissió es reunirà, com a mínim, dues vegades a l'any, i amb caràcter extraordinari a petició de la majoria dels membres, sempre que existisca una causa motivada.  
Els grups de treball que integren els comités es reuniran, com a mínim, una vegada cada tres mesos i amb caràcter extraordinari a petició de la majoria dels membres, sempre que existisca una causa motivada.  
La convocatòria i l'ordre del dia de cada reunió, juntament amb la documentació necessària, seran remesos als membres per la persona que assumisca la coordinació d'aquests, amb una antelació mínima de quaranta-huit hores, excepte en els casos d'urgència justificada.  
  
  
Cinqué. Funcions  
1. Són funcions del grup de treball que integra la Comissió les següents:  
a) Realitzar el seguiment i avaluació de l'Estratègia de Diabetis de la Comunitat Valenciana, mitjançant l'anàlisi de les memòries anuals dels comités.  
b) Proposar millores per a l'actualització del contingut de l'Estratègia de Diabetis de la Comunitat Valenciana, sobre la base de les necessitats detectades.  
c) Adaptar el contingut de l'Estratègia per a complir els acords aconseguits en l'àmbit del Sistema Nacional de Salut.  
2. Són funcions dels grups de treball que integren els comités les següents:  
a) Realitzar el seguiment i avaluació de l'Estratègia en el seu àmbit departamental.  
b) Implantar les actualitzacions de l'Estratègia de Diabetis de la Comunitat Valenciana en el departament de salut.  
c) Establir protocols de coordinació entre els diferents serveis i nivells assistencials en l'atenció a les persones amb diabetis.  
d) Elaborar la memòria anual de seguiment i avaluació de l'Estratègia de Diabetis en el departament de salut per a la seua remissió a la Comissió.  
e) Qualsevol altra que els puga encarregar la Comissió.  
  
Sisé. Producció d'efectes  
La present resolució serà aplicable en la data de publicació en el Diari Oficial de la Generalitat Valenciana, i deixa sense efectes aquelles resolucions de la Conselleria de Sanitat Universal i Salut Pública que s'oposen a la present resolució.  
  
València, 26 de maig de 2022.- El conseller de Sanitat Universal i Salut Pública: Miguel Mínguez Pérez.